Author: Knoth
Last saved by: spano
Company: upv

Návrh 

Návrh opatrení úradu v oblasti priemyselného vlastníctva
v súvislosti so vstupom Slovenskej republiky do Európskej únie

I. 	Úvod

Návrh opatrení Úradu priemyselného vlastníctva Slovenskej republiky v oblasti priemyselného vlastníctva v súvislosti so vstupom Slovenskej republiky do Európskej únie je spracovaný v súlade s hlavnými prioritami Slovenskej republiky a to najmä      v súlade so záväzkami vyplývajúcimi z Európskej dohody o pridružení (čl. 67 a prílohy XVII) v oblasti priemyselného vlastníctva. Ide o záväzky súvisiace                s prístupom k Európskemu patentovému dohovoru, s členstvom v Európskej patentovej organizácii a  rozvojom spolupráce s Európskym patentovým úradom        a Úradom pre harmonizáciu vnútorného trhu. 

V Slovenskej republike oblasť priemyselného vlastníctva podľa § 32 zákona                č. 575/2001 Z. z. o organizácii činnosti vlády a organizácii ústrednej štátnej správy     v znení neskorších predpisov pokrývajúcich túto oblasť spravuje Úrad priemyselného vlastníctva Slovenskej republiky (ďalej „ÚPV SR“).
ÚPV SR rozhoduje o poskytovaní právnej ochrany na vynálezy, dizajny, úžitkové vzory, topografie polovodičových výrobkov, ochranné známky  a označenia pôvodu výrobkov. ÚPV SR nemá podriadené organizácie.

V rámci vstupu Slovenskej republiky do Európskej únie zabezpečuje plnenie záväzkov vyplývajúcich z článku 67 Európskej dohody o pridružení a jej prílohy        č. XVII – „ Duševné, priemyselné a obchodné vlastníctvo“. 
Pri uvedených záväzkoch ide najmä o záväzky týkajúce sa harmonizácie legislatívy        v oblasti priemyselného vlastníctva Slovenskej republiky s legislatívou Európskej únie, jej aplikáciou v praxi a začlenenie sa do systému ochrany priemyselného vlastníctva v Európskej únii. 

Návrh opatrení ÚPV SR v oblasti priemyselného vlastníctva v súvislosti so vstupom Slovenskej republiky do Európskej únie je spracovaný ako materiál obsahujúci informácie o súčasnom stave plnenia záväzkov a obsahuje aj návrhy riešení úloh na komplexné zabezpečenie bezproblémového vstupu Slovenskej republiky do Európskej únie v oblasti priemyselného vlastníctva.

II. 	Súčasný stav

V medzinárodnej oblasti je pre ÚPV SR prioritnou  úlohou plnenie harmonizačných zámerov, ktoré vyplývajú z Európskej dohody o pridružení a Dohody o obchodných aspektoch práv duševného vlastníctva (Agreement on Trade-Related Aspects of Intellectual Property Rights (ďalej len „TRIPS")), vydanej Oznámením MZV SR        č. 152/2000 Z. z. o uzavretí dohody o založení Svetovej obchodnej organizácie (príloha 1c TRIPS - Dohoda o obchodných aspektoch práv duševného vlastníctva). 

Harmonogram aproximácie práv v oblasti priemyselného vlastníctva bol premietnutý do Národného programu prispôsobenia právneho poriadku Slovenskej republiky         k právu ES/EÚ v oblasti vnútorného trhu.
Tieto sa konkrétne týkajú prispôsobenia práva k právu EÚ implementáciou nasledujúcich smerníc a nariadení:
•	Smernica Rady ES č. 89/104  z  21. decembra 1988 o priblížení zákonov členských štátov o ochranných známkach,
•	Smernica Rady 87/54/EHS zo 16. decembra 1986 o právnej ochrane topografií polovodičových výrobkov a súvisiace rozhodnutia Rady o rozšírení právnej ochrany topografií polovodičových výrobkov Nariadenie Rady č. 1768/92/EHS    o vytvorení dodatkového ochranného osvedčenia na lieky,
•	Smernica Rady č. 98/44/ES o ochrane biotechnologických vynálezov,
•	Smernica Rady  č. 98/71/ES z 13. októbra 1998 o právnej ochrane dizajnov,
•	Nariadenie Rady (EHS) č. 2081/92 z 14. júla 1992 o ochrane zemepisných označení a označení pôvodu poľnohospodárskych výrobkov a potravín
•	Nariadenie Rady EÚ č. 1610/96/ES o vytvorení dodatkového ochranného osvedčenia na výrobky na ochranu rastlín.

Slovenská republika si v oblasti ochrany priemyselného vlastníctva splnila i záväzky vyplývajúce z dohody TRIPS článok 63.2 - notifikácia právnych predpisov členských krajín týkajúcich sa ochrany priemyselného vlastníctva a notifikovala:
•	Parížsky dohovor na ochranu priemyselného vlastníctva z 20. marca 1883
•	Madridskú  dohodu  o medzinárodnom zápise továrenských alebo obchodných známok zo 14. apríla 1891
•	Madridskú dohodu o potlačovaní falošných alebo klamlivých údajov o pôvode tovaru zo 14. apríla 1891
•	Niceskú dohodu o medzinárodnom triedení výrobkov a služieb na účely zápisu známok z 15. júna 1957
•	Lisabonskú dohodu o ochrane označení pôvodu a ich medzinárodnom zápise       z 31. októbra 1958
•	Dohovor o zriadení Svetovej organizácie duševného vlastníctva zo 14. júla 1967
•	Locarnskú dohodu o medzinárodnom triedení priemyselných vzorov a modelov    z 8. októbra 1968
•	Zmluvu o patentovej spolupráci zo 17. júna 1970
•	Štrasburskú dohodu o medzinárodnom patentovom triedení z 24. marca 1971
•	Budapeštiansku zmluvu o medzinárodnom uznávaní uloženia mikroorganizmov na účely patentového konania z 28. apríla 1977
•	Protokol k Madridskej dohode o medzinárodnej registrácii ochranných známok /1989/
•	Dohovor o práve ochranných známok /1994/
•	Dohovor o udeľovaní európskych patentov (Európsky patentový dohovor)         a Revíziu znenia textu Dohovoru o udeľovaní európskych patentov (Európskeho patentového dohovoru)

V súvislosti s plnením záväzkov vyplývajúcich z dohody TRIPS, ÚPV SR inicioval           a podieľal sa na príprave nového zákona vymedzujúceho opatrenia proti porušovaniu práv duševného vlastníctva pri dovoze, vývoze a spätnom vývoze tovaru v zmysle Smernice Rady ES č. 3295/94 z 22. decembra 1994. Zákon o opatreniach proti porušovaniu práv duševného vlastníctva pri dovoze, vývoze a spätnom vývoze tovaru bol prijatý pod číslom 271/2001 Z. z. s účinnosťou od 1. augusta 2001.

A) PREDMETY PRIEMYSELNÝCH PRÁV

PATENTY

V oblasti patentového práva implementoval ÚPV SR
•	Nariadenie Rady č. 1768/92/EHS o vytvorení dodatkového ochranného osvedčenia na lieky,
•	Nariadenie Rady EÚ č. 1610/96/ES o vytvorení dodatkového ochranného osvedčenia na výrobky na ochranu rastlín
•	Smernicu č. 98/44/ES o ochrane biotechnologických vynálezov
do zákona č. 435/2001 Z. z. o patentoch, dodatkových ochranných osvedčeniach        a o zmene a doplnení niektorých zákonov (patentový zákon) v znení zákona                č. 402/2002 Z. z. ktorým sa mení a dopĺňa zákon č. 435/2001 Z. z. o patentoch, dodatkových ochranných osvedčeniach a o zmene a doplnení niektorých zákonov (patentový zákon).
Implementáciou uvedených smerníc a nariadení splnil ÚPV SR záväzky vyplývajúce        z Európskej dohody o pridružení pre oblasť patentov.

Európsky patent spravuje Európsky patentový úrad (EPÚ) so sídlom v Mníchove. Nad úradom vykonáva dozor Európska patentová organizácia (EPO).

Po aproximácii patentového práva pristúpila Slovenská republika k Európskej patentovej dohode (European Patent Convention) k 1. 7. 2002, a stala sa tak riadnym  členom EPO. Stalo sa tak na základe záujmu Slovenskej republiky o prístup 
z decembra 1996 a na základe prizvania Slovenskej republiky k EPD na 67. zasadnutí Správnej rady EPO v Helsinkách 10. až 13. júna 1997, keď bol Slovenskej republike jednohlasne schválený a udelený štatút pozorovateľa v tejto organizácii – až do dátumu plného členstva. Získaním plného členstva SR v EPO sa ÚPV SR začlenil do európskych štruktúr v oblasti, ktorá prostredníctvom európskej patentovej ochrany chráni a podporuje rozvoj celoeurópskeho hospodárstva. 

Slovenská republika má v národnej legislatíve plne harmonizované patentové právo.

OCHRANNÉ ZNÁMKY

V oblasti známkového práva implementoval ÚPV SR
•	Smernicu Rady ES č. 89/104  z  21. decembra 1988 o priblížení zákonov členských štátov o ochranných známkach. 
do zákona č. 55/1997 Z. z. o ochranných známkach v znení zákona č. 577/2001 Z. z., ktorým sa mení a dopĺňa zákon č. 55/1997 o ochranných známkach.
Implementáciou uvedenej smernice splnil ÚPV SR záväzky vyplývajúce z Európskej dohody o pridružení. V súčasnosti sa pripravuje novelizácia tohto zákona, ktorá by mala implementovať Nariadenie EK č. 2868/95 z 13. decembra 1996, ktorým sa realizuje nariadenie Rady ES č. 40/94 z 20. decembra 1993 o ochrannej známke Spoločenstva.  

Známku Spoločenstva a dizajn Spoločenstva spravuje Úrad pre harmonizáciu vnútorného trhu (OHIM) so sídlom v Alicante, Španielsko. Tento úrad je inštitúciou Európskej komisie.

Na úrovni Svetovej organizácie duševného vlastníctva (WIPO) so sídlom v Ženeve pristúpila 9. júla 1997 Slovenská republika v rámci harmonizácie práva k Dohovoru o práve ochrannej známky (Trademark Law Treaty). Dňa 9. apríla 1997 bol originál ratifikačnej listiny Slovenskej republiky uložený  u depozitára WIPO v Ženeve. 

Z rovnakých dôvodov 13. septembra 1997 pristúpila k Protokolu k Madridskej dohode o medzinárodnom zápise ochranných známok. Dňa 13. júna 1997 bol uložený u  depozitára vo WIPO v Ženeve originál ratifikačnej listiny Slovenskej republiky      k Protokolu k Madridskej dohode o medzinárodnom zápise ochranných známok (Protocol Relating to the Madrid Agreement Concerning the International Registration of Marks). 

Slovenská republika bude mať po implementácii známky Spoločenstva do národnej legislatívy plne harmonizované známkové právo.

DIZAJNY

V oblasti právnej ochrany dizajnov implementoval ÚPV SR
•	Smernicu Rady  č. 98/71/ES z 13. 10. 1998 o právnej ochrane dizajnov
do zákona č. 444/2002 Z. z. o dizajnoch.
Implementáciou uvedenej smernice, ako aj s prihliadnutím na nariadenie Rady (ES) 
č. 6/2002 z 12. 12. 2001 o dizajne Spoločenstva, splnil ÚPV SR záväzky vyplývajúce          z Európskej dohody o pridružení.

Slovenská republika má plne harmonizované dizajnové právo.

TOPOGRAFIE POLOVODIČOVÝCH VÝROBKOV

V oblasti právnej ochrany topografií polovodičových výrobkov implementoval ÚPV SR
•	Smernicu Rady č. 87/54/EHS zo 16. decembra 1986 o právnej ochrane topografií polovodičových výrobkov a súvisiace rozhodnutia Rady o rozšírení právnej ochrany topografií polovodičových výrobkov
do zákona č. 146/2000 Z. z. o právnej ochrane topografií polovodičových výrobkov.
Implementáciou uvedenej smernice splnil úrad záväzky vyplývajúce z Európskej dohody o pridružení.
Slovenská republika má v národnej legislatíve plne harmonizované právo ochrany topografií polovodičových výrobkov.

Označenia pôvodu výrobkov a zemepisné označenia

V oblasti právnej ochrany označení pôvodu výrobkov a zemepisných označení ÚPV SR v priebehu tohto roku pripravuje implementáciu 
•	nariadenia Rady (EHS) č. 2081/92 zo 14. júla 1992 o ochrane zemepisných označení a označení pôvodu poľnohospodárskych výrobkov a potravín
do pripravovaného návrhu zákona o ochrane označení pôvodu výrobkov                      a zemepisnom označení výrobkov.

Medzinárodnú agendu označení pôvodu a zemepisných označení spravuje Svetová organizácia duševného vlastníctva (WIPO) so sídlom v Ženeve prostredníctvom Lisabonského dohovoru.

Problematiku označení pôvodu výrobkov a zemepisných označení rieši ÚPV SR        v návrhu pripravovaného zákona o označeniach pôvodu výrobkov a zemepisných označeniach výrobkov. Návrh zákona harmonizuje slovenskú právnu úpravu s právom Európskej únie, najmä s nariadením Rady (EHS) č. 2081/92, podľa ktorého je, okrem iného, možné získať ochranu pre zemepisné označenia a označenia pôvodu poľnohospodárskych výrobkov a potravín na základe jediného zápisu vo všetkých členských štátoch EÚ. Jedným zo základných cieľov pripravovaného zákona je získanie rovnakej úrovne právnej ochrany, aby takto označeným výrobkom bolo umožnené umiestniť sa na európskych trhoch.

Po schválení návrhu zákona bude implementované príslušné nariadenie, čím sa legislatíva v tejto oblasti stane plne harmonizovanou s právom EÚ.

B) VYMOŽITEĽNOSŤ PRIEMYSELNÝCH PRÁV

Súdy a rozhodovanie o priemyselných právach

Ochranu v oblasti priemyselného vlastníctva v Slovenskej republike poskytujú, okrem iných orgánov, najmä súdy. 

Legislatívna pripravenosť Slovenskej republiky na vstup do Európskej únie je            z hľadiska priemyselných práv v súčasnosti na dobrej úrovni a porovnateľná               s ostatnými krajinami združenými v Európskej patentovej organizácii. Bude však ešte potrebné zdokonaliť organizačné a systémové opatrenia, ktoré budú smerovať 
k podstatne intenzívnejšej ochrane priemyselných práv s cieľom domôcť sa práv jednoduchou, rýchlou a lacnou cestou.

Dôležitým predpokladom pre zlepšenie tejto oblasti bolo prijatie zákona č. 481/2002 Z. z., ktorým sa dopĺňa zákon NR SR č. 328/1996 Z. z., ktorým sa ustanovujú nové sídla a obvody súdov a o zmene a doplnení niektorých zákonov. Uvedený zákon vyčleňuje pre oblasť priemyselného vlastníctva tri súdy v Slovenskej republike, ktoré budú rozhodovať, okrem iného, aj v tejto oblasti práva. Ide o krajské súdy v Banskej Bystrici, Bratislave a v Košiciach.
Na všetkých uvedených súdoch sú vytvorené špeciálne senáty rozhodujúce spory        v oblasti priemyselných práv.
Rozhodovanie o jednotlivých predmetoch priemyselných práv v Slovenskej republike zostáva plne v právomoci uvedených troch súdov. Po vstupe Slovenskej republiky do Európskej únie možno zvážiť prístup k Dohovoru          o zriadení systému na riešenie sporov týkajúcich sa európskych patentov, kedy by po pristúpení k tomuto dohovoru rozhodoval o európskych patentoch platných na území SR len Európsky patentový súd.

Vzdelávanie sudcov zamerané na oblasť priemyselného vlastníctva

Dôležitým predpokladom pre kvalifikované rozhodovanie uvedených súdov v oblasti priemyselného vlastníctva je dôkladná znalosť problematiky priemyselného vlastníctva. ÚPV SR vyvinul mnoho úsilia v riešení tejto otázky. Z vlastnej iniciatívy zorganizoval v roku 1999 stretnutie s predstaviteľmi Krajských súdov k otázke rozhodovania vo veciach priemyselného vlastníctva aj v nadväznosti na plnenie záväzkov SR týkajúcich sa prístupu k EPD. 
Nezávisle od uvedeného rozpracoval ÚPV SR v spolupráci s Ministerstvom hospodárstva Holandska a Ministerstvom spravodlivosti SR v roku 2000 projekt         v oblasti posilnenia činností ÚPV SR, v rámci ktorého vytvoril tréningový program zameraný na oblasť súdnictva v oblasti priemyselného vlastníctva (pre sudcov            a špecialistov z oblasti priemyselného vlastníctva). V rámci uvedeného tréningového programu bolo vyškolených 5 sudcov.
V rámci vzdelávacieho 4-modulového kurzu „Duševné vlastníctvo“ pokrývajúceho oblasť priemyselných práv a autorských práv, ktorý bol akreditovaný Ministerstvom školstva SR, ÚPV SR  v jednotlivých moduloch vyškolil 118 frekventantov, z ktorých bolo 5 sudcov. 

III.	Návrh opatrení v súvislosti s členstvom v EPO a prístupom      k Európskej únii na Slovenskú republiku v oblasti priemyselných práv

Slovenská republika je od 1. 7. 2002 členom Európskej patentovej organizácie.            V záveroch Laekenského summitu o rozšírení EÚ (december 2002) sa počíta so vstupom SR do EÚ  v roku 2004. V oblasti členstva a pripravovaného vstupu je potrebné zabezpečiť realizáciu nevyhnutných opatrení pri jednotlivých predmetoch priemyselného vlastníctva pre bezproblémové začlenenie sa do systému ochrany predmetov priemyselného vlastníctva v rámci EPÚ a OHIMu.

EURÓPSKY PATENTOVÝ ÚRAD

PATENTY

Podľa Európskeho patentového dohovoru možno európsku patentovú prihlášku podať aj na národnom úrade členského štátu Európskeho patentového dohovoru. Takto podaná prihláška má rovnaké účinky, ako keby bola podaná v ten istý deň na Európskom patentovom úrade. 

Z uvedeného vyplýva, že ÚPV SR je povinný zabezpečiť príjem európskych patentových prihlášok. Túto povinnosť ÚPV SR zabezpečuje od 1. 7. 2002.          V ÚPV SR je vytvorené podacie miesto pre európske patentové prihlášky, ktoré sú po prijatí odosielané do Európskeho patentového úradu v Mníchove. Na plne štandardizované konanie v tejto oblasti však bude potrebné zabezpečiť nasledujúce úlohy.

Podľa zákona č. 435/2001 Z. z. o patentoch, dodatkových ochranných osvedčeniach    a o zmene a doplnení niektorých zákonov v znení zákona č. 402/2002 Z. z. ÚPV SR je povinný viesť register európskych patentových prihlášok a register európskych patentov. 
Z uvedeného vyplýva, že ÚPV SR je povinný vytvoriť uvedené registre v elektronickej podobe ako databázy do konca roku 2003 (18. mesiacov od 1. 7. 2002 – prvé zverejnené európske patentové prihlášky s určením pre Slovenskú republiku). Register, ktorý bude viesť ÚPV SR, bude slúžiť ako centrálna evidenčná databáza          všetkých prihlášok, ako aj udelených európskych patentov určených pre Slovenskú republiku. V rámci toho vyplýva potreba výmeny dát medzi ÚPV SR a Európskym patentovým úradom. Vo Vestníku Úradu priemyselného vlastníctva SR budú uvádzané údaje z Európskeho patentového úradu a na ich import je potrebné vytvoriť softvér. Súčasne s tým je potrebné zabezpečiť hardverovú stránku a uzavrieť licenciu na výmenu dát s európskou patentovou databázou. Okrem nákladov na softvérový vývoj registra a príslušných modulov bude potrebné zabezpečiť hardvérovú stránku, ako aj licencie takého databázového prostredia, ktorý bude schopný výmeny dát 
s európskou patentovou databázou. 

V súvislosti s podávaním a sledovaním európskych patentových prihlášok bude 
v blízkej budúcnosti potrebné zabezpečiť možnosť online podávania európskych patentových prihlášok, ako aj národných prihlášok v súlade so zákonom č. 215/2002 Z. z. o  elektronickom podpise a o zmene a doplnení niektorých zákonov a v súlade 
s vyhláškami č. 537/2002 Z. z., 538/2002 Z. z., 539/2002 Z. z., 540/2002 Z. z., 541/2002 Z. z. Národného bezpečnostného úradu.

EPÚ od roku 1999 spravuje medzinárodnú výmennú sieť PatNet pomocou dátového okruhu, ktorý si zabezpečujú jednotlivé krajiny a organizácie. Odporúčaná prenosová kapacita linky je 1-2 Mbit/s. Prepojenie ÚPV SR na sieť PatNet slúži pracovníkom ÚPV SR na prístup do rôznych databáz EPÚ alebo tretích strán, ktoré EPÚ prevádzkuje. V roku 2002 bolo vybudované takéto prepojenie a v súčasnosti prebiehajú testovacie práce na jeho využívaní. S jeho plným využívaním sa počíta       v prvej polovici roku 2003. Prepojenie v sieti PatNet zabezpečuje len vytvorenie bezpečného prenosu dát medzi účastníkmi tejto siete. V ďalšom bude potrebné zabezpečiť finančné prostriedky na úhradu poplatkov (hlavne licenčných) za využívanie jednotlivých systémov, ktoré sú prostredníctvom siete PatNet sprístupnené. 

Návrh opatrení:
1.	vytvoriť  register Európskych patentov
2.	zabezpečiť online podávanie prihlášok a elektronickú komunikáciu                   
     s prihlasovateľmi
3.	zabezpečiť prepojenie ÚPV SR s EPÚ v rámci databázy PatNet a prostredníctvom siete zabezpečiť prístup do databáz zverejnených európskych patentov

Digitalizácia patentového fondu a štandardizácia formátu bibliografických údajov

EPÚ prevádzkuje elektronické databázy európskych patentových dokumentov, medzinárodných prihlášok a patentových dokumentov členských krajín Európskej patentovej organizácie. Cieľom je postupné sprístupnenie kompletnej dokumentácie členských krajín Európskej patentovej organizácie a pravidelné sprístupňovanie nových dokumentov, vydávaných národnými úradmi týchto krajín. Slovenská republika bude musieť ako člen Európskej patentovej organizácie a budúci člen Európskej únie poskytnúť svoju patentovú dokumentáciu v štandardnom elektronickom formáte, určenom normami WIPO. Táto zbierka bude súčasťou európskej patentovej dokumentácie členských krajín Európskej patentovej organizácie a Európskej únie a bude slúžiť na účely uvedené v úvode tohto materiálu.
Na zabezpečenie digitalizácie patentových fondov poskytne EPÚ časť potrebného technického vybavenia a know-how v rámci budúcej bilaterálnej spolupráce s ÚPV SR. Zo strany ÚPV SR bude nevyhnutné zabezpečiť technické vybavenie na zabezpečenie plynulej prevádzky zariadenia, personálne vybavenie pracoviska digitalizácie a konverziu existujúcich elektronických formátov údajov do štandardných formátov WIPO.

Návrh opatrení:
1.  zabezpečiť technické vybavenie potrebné na plynulé prevádzkovanie digitalizácie   a konverziu existujúcich elektronických formátov údajov do štandardných formátov WIPO.

ÚRAD PRE HARMONIZÁCIU TRHU

OCHRANNÉ ZNÁMKY

V oblasti fungovania vnútorného trhu v EU  bol vytvorený mechanizmus na ochranu práv k ochrannej známke Spoločenstva. Ochranná známka Spoločenstva má unitárny charakter s pôsobnosťou na celom území EÚ. Po prístupe Slovenskej republiky (SR) k EÚ sa na území SR automaticky rozšíria účinky nariadenia Rady ES o ochrannej známke Spoločenstva. 

Pre kontrolu a podávanie informácií o známkach Spoločenstva bude potrebné zabezpečiť online prístup do registrov OHIM pre pracovníkov ÚPV SR a v súlade       s ostatnými krajinami EÚ bude potrebné zabezpečiť možnosť online podávania prihlášok známok Spoločenstva.

Na splnenie úloh v záujme zabezpečenia jednotnosti a kompatibility výmeny dát medzi registrami je potrebné zúčastňovať sa pracovných skupín organizovaných OHIM, čo predstavuje nezanedbateľné finančné náklady a rovnako zabezpečiť možnosť online podávania prihlášok, ktoré budú využiteľné aj mimo ÚPV SR, napr. pre potreby colnej správy, verejnosti (rešerše) a pod.
V rámci prípravy SR na vstup do EÚ treba v tejto oblasti:
•	implementovať ustanovenia vyplývajúce z nariadenia Rady Európskej únie          č. 40/94 o ochrannej známke Spoločenstva do našej národnej legislatívy. 
•	určiť „súd (súdy) pre ochrannú známku Spoločenstva“, ktorý má riešiť spory            z porušovania a platnosti ochranných známok Spoločenstva 
•	určiť národný orgán (spravidla Úrad priemyselného vlastníctva a súd), ktorý bude oprávnený bez ďalšej kontroly pripojiť doložku vykonateľnosti pre každé konečné rozhodnutie OHIM-u, ktorým sa určí výška nákladov.  

Určenie súdov pre ochranné známky

Podľa čl. 91 nariadenia Rady ES č.40/94 o ochrannej známke Spoločenstva bude SR musieť ku dňu vstupu do EU určiť súdy, ktoré budú mať výhradnú právomoc rozhodovať o porušení práv ochrannej známky Spoločenstva. V tomto prípade pôjde 
o notifikáciu súdov podľa zákona č. 481/2002 Z. z., ktorým sa dopĺňa zákon NR SR 
č. 328/1996 Z. z., ktorým sa ustanovujú nové sídla a obvody súdov a o zmene a doplnení niektorých zákonov, a to priamo do Úradu pre harmonizáciu vnútorného trhu (OHIM, Alicante, Španielsko) tak, ako to bolo notifikované pre oblasť patentov po prístupe SR k EPD v roku 2002 (notifikácie zaslané do Európskeho patentového úradu, Mníchov, Nemecko).

Vstupom Slovenskej republiky do Európskej únie 1. mája 2004 sa ÚPV SR stane  podacím miestom pre prihlášky ochranných známok Spoločenstva, ktoré budú po prijatí odosielané do OHIM-u v Alicante (Španielsko).
V rámci uvedeného bude potrebné zabezpečiť opatrenia, ktorými ÚPV SR plne štandardizuje konanie v oblasti známky Spoločenstva. 

DIZAJNY

Vstupom Slovenskej republiky do Európskej únie 1. mája 2004 sa ÚPV SR stane   podacím miestom pre prihlášky dizajnu Spoločenstva, ktoré budú po prijatí odosielané do OHIM-u v Alicante (Španielsko).
V rámci uvedeného bude potrebné zabezpečiť kroky (uvedené v opatreniach      
v časti Ochranné známky), ktorými ÚPV SR plne štandardizuje konanie 
v oblasti dizajnu spoločenstva. 

Pre kontrolu a podávanie informácií o dizajnoch Spoločenstva bude potrebné zabezpečiť online prístup do registrov OHIM  pre pracovníkov ÚPV SR a v súlade     s ostatnými krajinami EÚ bude potrebné zabezpečiť možnosť online podávania prihlášok dizajnov Spoločenstva.
Postupovať sa bude obdobne ako pri ochranných známkach a náklady na zabezpečenie budú obdobné.

Návrh opatrení:
1.	zabezpečiť notifikáciu súdov podľa čl. 91 nariadenia Rady ES č. 40/94 
     o ochrannej známke Spoločenstva,
2.	zabezpečiť online prístup do registrov OHIM-u a možnosť online podávania prihlášok Spoločenstva (platí aj pre oblasť dizajnu Spoločenstva),
3.	zabezpečiť účasť odborníkov ÚPV SR na práci rôznych orgánov, výborov a skupín OHIM. 
EURÓPSKA KOMISIA, RADA EURÓPSKEJ ÚNIE, SVETOVÁ OBCHODNÁ ORGANIZÁCIA, SVETOVÁ ORGANIZÁCIA DUŠEVNÉHO VLASTNÍCTVA 

Vrcholiace prípravy na vstup do EÚ budú klásť na ÚPV SR ďalšie finančné požiadavky súvisiace s potrebou zastupovania národných záujmov v oblasti ochrany priemyselného vlastníctva v inštitúciách EÚ. Expertná účasť na pracovných rokovaniach bude žiaduca aj v politických inštitúciách, akými sú Európska komisia      a Rada Európskej únie. V súčasnosti má ÚPV SR personálne zastúpenie v Správnej rade EPO, Rozpočtovom a finančnom výbore EPO, Výbore pre technické informácie EPO, Litigačnom výbore EPO, Výbore pre patentové právo EPO a i.

Vzhľadom na skutočnosť, že už po podpise Prístupovej zmluvy (16. 4. 2003) sa SR zúčastňuje v postavení pozorovateľa všetkých zasadaní pracovných skupín v inštitúciách EÚ, je potrebné administratívne zabezpečiť bezproblémové fungovanie toku informácií a komunikácie nielen vo vnútri rezortu, ale aj v rámci pracovnej skupiny č. 5 – Právo obchodných spoločností, keďže doposiaľ uplatňovaný systém koordinácie rozhodovania v rámci negociačných kapitol bude využívaný aj po prístupe SR k EÚ.
V oblasti ochrany práv duševného a priemyselného vlastníctva sa v priebehu roka uskutočňuje približne 44 zasadaní pracovnej skupiny Rady a 15 zasadaní výborov EK, spravidla ide o 1-2 dňové zasadnutia, kde vo väčšine prípadov bude mať Slovenská republika zastúpenie prostredníctvom Stálej misie pri ES v Bruseli (SM Brusel). Na základe informácií zaslaných z Ministerstva zahraničných vecí SR a SM Brusel          k požiadavke o odbornom zastúpení vo výboroch a pracovných skupinách v rámci inštitúcií EÚ budú však aj napriek tomu na ÚPV SR kladené požiadavky na účasť minimálne na 10 pracovných rokovaniach pracovných skupín pre duševné vlastníctvo v oblasti ochranných známok, úžitkových vzorov, dizajnov, patentov a autorských práv (okrem autorských práv, kde ÚPV SR bude spolupracovať s MK SR, sú všetky uvedené oblasti výlučne v kompetencii ÚPV SR) ročne. 
V tejto súvislosti bude potrebné zároveň počítať s tým spojenými zvýšenými cestovnými nákladmi (náklady na jednu 3-dňovú pracovnú cestu do Bruselu sú približne 56 tis. Sk (doprava, ubytovanie, diéty)).

Európska integrácia sa rovnako dynamicky rozvíja vo všetkých už uvedených oblastiach (patenty, ochranné známky, dizajny). Slovenská republika sa postupne stáva rovnocenným partnerom, od ktorého sa očakáva aktívna účasť v rozhodovacom procese, na zasadaniach Správnej rady EPO, Správnej rady OHIM, Rady TRIPS,  rokovaniach rôznych výborov a expertných skupín pri tvorbe stanovísk a pravidiel. 

Návrh opatrení:
1.	zabezpečiť účasť odborníkov ÚPV SR na práci rôznych orgánov, výborov a skupín EPO, EK, WTO a pod. 

VYMOŽITEĽNOSŤ PRIEMYSELNÝCH PRÁV

V rámci vstupu SR do EÚ však bude oblasť rozhodovania o predmetoch priemyselných práv predmetom diskusií o prijatí, resp. neprijatí litigačných pravidiel 
Európskej únie.
Uvedené pravidlá obsahujú návrh, podľa ktorého bude oblasť patentov, najmä v rámci európskeho patentu a budúceho patentu Spoločenstva, podliehať Európskemu patentovému súdu (ak SR podpíše Dohovor o zriadení systému na riešenie sporov týkajúcich sa európskych patentov – čo bude predmetom rokovaní medzi ÚPV SR a MS SR).
Oblasť ochranných známok bude musieť zohľadňovať čl. 91 nariadenia Rady ES 
č. 40/94 o ochrannej známke Spoločenstva, podľa ktorého bude SR musieť ku dňu vstupu do EU určiť súdy, ktoré budú mať výhradnú právomoc rozhodovať o porušení práv ochrannej známky Spoločenstva (bližšie v časti Ochranné známky). 

Návrh opatrení:
1.	zabezpečiť vytvorenie a spustenie vhodných tréningových programov pre sudcov,

IV.	Náklady na zabezpečenie plnenia opatrení

Pri navrhovaní predloženého materiálu s cieľom dosiahnuť európsky štandard 
v oblasti zabezpečovania ochrany priemyselného vlastníctva ÚPV SR vychádzal zo zásady maximálnej hospodárnosti a efektívnosti.

Pri zachovaní výšky schválených výdavkov rozpočtovej kapitoly v príslušnom roku je z titulu zabezpečenia koncepcie rozvoja ÚPV SR potrebné počítať so zvýšením finančných prostriedkov v roku 2003 v sume 3 950 tis. Sk a na rok  2004 v celkovej výške 6 450 tis. Sk.  Zvýšené finančné požiadavky v roku 2003  v uvedenej výške navrhujeme vyčleniť z rezervy vlády a v roku 2004 uplatniť tieto požiadavky pri návrhu rozpočtu na rok 2004. Finančné požiadavky na  výdavky štátneho rozpočtu súvisiace najmä s ročnými poplatkami v rámci databázy PatNet a pod. je potrebné zohľadniť pri príprave budúcich návrhov rozpočtu ÚPV SR. Uvedený objem výdavkov predkladáme ako odborný odhad v súvislosti s potrebou zabezpečiť opatrenia uvedené v jednotlivých častiach materiálu:

•	vytvoriť  Register európskych patentov			(do 2 200 000.- Sk)
rok 2003
•	zabezpečiť online podávanie prihlášok všetkých predmetov a elektronickú komunikáciu s prihlasovateľmi 				( do 2 000 000.- Sk)
rok 2004
•	zabezpečiť prepojenie ÚPV SR s EPO v rámci databázy PatNet a prostredníctvom tejto siete zabezpečiť prístup do databáz zverejnených európskych patentov
( do  500 000.- Sk )
rok 2003,
(do 1 500 000.- Sk)
rok 2004 a ďalšie roky

•	zabezpečiť technické vybavenie potrebné na plynulé prevádzkovanie digitalizácie a konverziu existujúcich elektronických formátov údajov do štandardných formátov WIPO					        (do 600 000.- Sk)
                                                                                            v roku 2003 
                                                                                           (do 600 000.- Sk a 
                                                                                           900 000.- Sk) v roku 2004

•	zabezpečiť finančné prostriedky na účasť odborníkov ÚPV SR na práci rôznych orgánov, výborov a skupín EPO, OHIM, EK, WTO a pod.
( do 500 000.- Sk)
rok 2003,
(do 1 000 000.- Sk)
rok 2004 a ďalšie 
roky
•	zabezpečiť vytvorenie a priebeh vhodných tréningových programov pre sudcov
(  150 000.- Sk)
                                                                                                 rok 2003 
                                                                                               (450 000.- Sk)
                                                                                                rok 2004

Analýzu potreby zvýšených výdavkov v rokoch 2003, 2004 a v ďalších rokoch podľa ekonomického členenia uvádzame v nasledovnom prehľade:
                                                                                                      
/ v tis. Sk/
Ukazovateľ | Rok 2003 | Rok 2004 | Rok 2005 a nasl.
Kapitálové výdavky: | 2 200 | 2 900 |
Bežné výdavky | 1 750 | 3 550 | 2 500
Spolu | 3 950 | 6 450 | 2 500

V. Záver

Predložený návrh opatrení úradu v oblasti priemyselného vlastníctva v súvislosti         s prístupom Slovenskej republiky do Európskej únie je spracovaný v súlade s hlavnou prioritou Slovenskej republiky, začlenením do Európskej únie. Materiál analyzuje stav v oblasti priemyselného vlastníctva a poukazuje na návrhy opatrení na  riešenie úloh potrebných na kompletné zabezpečenie bezproblémového vstupu Slovenskej republiky do Európskej únie v oblasti priemyselného vlastníctva.

V prvej časti materiálu sa stručne hodnotí súčasný stav v oblasti priemyselného vlastníctva. V druhej základnej časti koncepcie sú rozobrané zámery ÚPV SR, ktoré by mali prispieť k plnej akceptácii priemyselnoprávnej ochrany v podmienkach Európskej únie. Súčasťou tejto časti sú i návrhy riešení týchto zámerov.

Návrh riešení smeruje do základných oblastí, akými sú výkonné činnosti ÚPV SR, personálne zabezpečenie týchto činností, vzdelávanie a podpora hospodárskej  sféry.